CELEX: 32010R0506
Language: sl
Date: 2010-06-14 00:00:00
Title: Uredba Komisije (EU) št. 506/2010 z dne 14. junija 2010 o spremembi Priloge k Uredbi Sveta (ES) št. 21/2004 glede ovc in koz v živalskih vrtovih  (Besedilo velja za EGP)

15.6.2010   
            
            
               SL
            
            
               Uradni list Evropske unije
            
            
               L 149/3
            
         UREDBA KOMISIJE (EU) št. 506/2010
   z dne 14. junija 2010
   o spremembi Priloge k Uredbi Sveta (ES) št. 21/2004 glede ovc in koz v živalskih vrtovih
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 21/2004 z dne 17. decembra 2003 o uvedbi sistema za identifikacijo in registracijo ovc in koz ter o spremembi Uredbe (ES) št. 1782/2003 in direktiv 92/102/EGS in 64/432/EGS (1) ter zlasti prvega pododstavka člena 10(1) Uredbe,
   ob upoštevanju naslednjega:
   
               (1)
            
            
               Člen 1 Uredbe (ES) št. 21/2004 določa, da vsaka država članica vzpostavi sistem za identifikacijo in registracijo ovc in koz v skladu z določbami iz navedene uredbe.
            
         
               (2)
            
            
               Namen Uredbe (ES) št. 21/2004 je zagotoviti individualno sledljivost ovc in koz skozi vso njihovo življenjsko dobo. V skladu s členom 4(2) in oddelkom A Priloge k navedeni uredbi se te živali označijo z vidnimi identifikacijskimi oznakami, kot so ušesna znamka, znak na gležnju ali tetovirano znamenje.
            
         
               (3)
            
            
               Posebne zahteve zdravstvenega varstva živali za eksotične živali v živalskih vrtovih so določene v skladu z Direktivo Sveta 92/65/EGS z dne 13. julija 1992 o zahtevah zdravstvenega varstva živali za trgovino in za uvoz v Skupnost živali, semena, jajčnih celic in zarodkov, za katere ne veljajo zahteve zdravstvenega varstva živali, določene v posebnih pravilih Skupnosti iz Priloge A(I) k Direktivi 90/425/EGS (2). V navedeni direktivi so prav tako navedene določbe o identifikaciji in vpisu v evidence, kar pomeni, da za večino ovc in koz v odobrenih živalskih vrtovih že veljajo zahteve, katerih namen je individualna identifikacija in sledljivost.
            
         
               (4)
            
            
               Poleg tega večina ovc in koz v živalskih vrtovih spada med eksotične vrste. Vendar so vidne identifikacijske oznake v praksi morda neustrezne za namen javnega razkazovanja živali v živalskih vrtovih, saj lahko vplivajo na pristen videz živali, zlasti eksotičnih vrst.
            
         
               (5)
            
            
               Zaradi zmanjšanja upravnih bremen in posebne narave živali v živalskih vrtovih, tj. zelo omejenega števila zadevnih živali in njihovega posebnega namena razkazovanja, bi bilo v skladu s sorazmernostjo, da se omogočijo odstopanja od posebnih elementov Uredbe (ES) št. 21/2004 glede identifikacije in natančneje obveznosti uporabe vidnih ali elektronskih identifikatorjev.
            
         
               (6)
            
            
               Zato je primerno pristojnim organom držav članic omogočiti izvzetje ovc in koz, ki so v živalskih vrtovih, ki so odobreni v skladu s členom 13(2) Direktive 92/65/EGS, ali so premeščene med njimi iz obveznosti uporabe vidnih ali elektronskih identifikatorjev, če so zadevne živali že individualno prepoznavne in sledljive na podlagi določb navedene direktive. Vendar v primeru, da bi bile živali premeščene na katero drugo gospodarstvo kot odobreni živalski vrt, jih je treba identificirati v skladu s členom 4(1) Uredbe (ES) št. 21/2004.
            
         
               (7)
            
            
               Oddelek A Priloge k Uredbi (ES) št. 21/2004 je zato treba ustrezno spremeniti.
            
         
               (8)
            
            
               Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali –
            
         SPREJELA NASLEDNJO UREDBO:
   Člen 1
   Priloga k Uredbi (ES) št. 21/2004 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 14. junija 2010
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 5, 9.1.2004, str. 8.
   
      (2)  UL L 268, 14.9.1992, str. 54.
   
      PRILOGA
      V oddelku A Priloge k Uredbi (ES) št. 21/2004 se za točko 7 doda naslednja točka:
      
         
                     „8.
                  
                  
                     Z odstopanjem od zahteve glede identifikacije iz člena 4(1) lahko pristojni organ odloči, da se določbe iz oddelka A ne uporabljajo za ovce in koze, ki so v živalskih vrtovih, ki so odobreni v skladu s členom 13(2) Direktive Sveta 92/65 EGS (1), ali premeščene med njimi, če so živali individualno prepoznavne in sledljive.
                  
               
      
         (1)  UL L 268, 14.9.1992, str. 54.“